[{"text_idx": "#000001", "text": "Profwch sut beth yw hi i fyw ac astudio yn Abertawe"}, {"text_idx": "#000003", "text": "\u201cPam bo ti moen mynd mor bell?\u201d"}, {"text_idx": "#000007", "text": "...cwestiynnau glywais i gant a mil o weithiau cyn i fi adael Cymru am Chile. Am rhyw reswm roedd pawb o\u2019ng nghwmpas i yn ymddangos yn llawer mwy petrus na fi am yr holl beth! Wedi i mi gael gwbod y byddwn i\u2019n dod yma am fy mlwyddyn dramor i weithio, roedd gen i 6 wythnos i gael visa o Lundain, bwcio fy nhocynau hedfan a ffarwelio cyn gadael. Dwi yma yn gweithio fel cynorthwyydd dysgu Saesneg ers 4 mis bellach, 4 MIS! 4 mis sydd wedi hedfan heibio mewn chwiiiiiib dryslyd a chyffrous, llawn profiadau newydd, camgymeriadau gramadegol a chroeso arbennig."}, {"text_idx": "#000008", "text": "\u201cA sut mae bywyd yn Chile?\u201d"}, {"text_idx": "#000010", "text": "Gyda lwc dydw i ddim yn teimlo yn bell iawn o adref. Gadewch i ni fod yn onest gyda\u2019n hunain, dyw\u2019r byd wir ddim mor fawr ag y mae\u2019n ymddangos erbyn hyn, yw e?\nRydyn ni\u2019n byw mewn cyfnod sydd, gyda diolch i facebook, twitter, snapchat, Instagram...ac unrhyw app neu wefan arall sy\u2019 na ar bob ffo\u0302n symudol y dyddie \u2018ma, does dim lot o fywyd fy nheulu a ffrindiau adref dwi\u2019n teimlo fel bo fi\u2019n ei golli."}, {"text_idx": "#000011", "text": "O un sgro\u0302l lawr facebook dwi wedi dal fynny ar y newyddion dydd i ddydd o adref, pwy sy\u2019n dathlu penblwydd a phwy sydd yn priodi, ble aeth fy ffrindiau allan neithiwr a chi newydd fy mrawd mewn siwmper nadolig.\nGyda mwy a mwy o rwydweithiau cymdeithasol yma mae\u2019r byd yn ymddangos bron fel tase\u2019n shrincio , a dyw hyd yn oed teithio 11, 753 cilometr i ochr arall y byd ddim yn caniatau i fi ddianc y bywyd sydd gyda fi adre. Er yn amlwg fod bod yng nghwmni go iawn rhywun ganwaith gwell na siarad dros y we\u0302, mae mor hawdd i ni gadw mewn cyswllt a\u0302 phobl fod hyn ddim yn reswm i fi ystyried peidio dod i Chile. Mae gwybod fod modd siarad gyda rhywun sydd lan fynna yn hemsffe\u0302r arall y byd unrhyw awr o\u2019r dydd, 7 diwrnod yr wythnos wastad yn gysur \u2013 dyna lwcus ydyn ni i fyw yn yr oes yma!"}, {"text_idx": "#000012", "text": "Un peth doeddwn i ddim wedi disgwyl gorfod dod i arfer byw a\u0302 nhw cyn symud yma oedd daeargrynfeydd. Terremotos (swnio bach yn fwy dramatic yn sbaeneg) ! Un o\u2019r pethau ddysgais i gyntaf am Valdivia oedd bod y ddinas wedi dioddef y ddaeargryn gryfaf erioed dan record yn 1960, gyda phw\u0302er o 9.5 richter. O feddwl mai 10 yw\u2019r mesuriad uchel ar y \u2018Richter Scale\u2019 fi\u2019n dychmygu fod honna wedi bod yn eitha bouncy!"}, {"text_idx": "#000013", "text": "Mae\u2019r wlad nawr yn llawer myw parod ar gyfer y daeargrynfeydd, gyda phob adeilad newydd yn cael ei adeiladu gan ddefnyddio dulliau a deunyddiau wedi eu datblygu i wrthsefyll effeithiau symudiad tir, ganamlaf trwy dechnoleg sy\u2019n galluogi\u2019r adeilad i symud o ochr i ochr heb ddymchwel yn llwyr."}, {"text_idx": "#000014", "text": "Gan fod Chile yn stribyn hir o dir sy\u2019n gorwedd yn gyfochrog a ffin dau blat tectoneg sy\u2019n cwrdd dan y mo\u0302r, mae na hefyd risg parhaol y gall tsunami ein bwrw ni yma hefyd \u2013 faaaaantastic."}, {"text_idx": "#000015", "text": "So beth fi fod I neud pan fi\u2019n teimlo\u2019r llawr yn neidio, ma\u2019r walie\u2019n shiglo a fi\u2019n gweld ton fawr yn dod ata i o bell? Rhedeg?!"}, {"text_idx": "#000016", "text": "Na, does dim amser am banic. Mae\u2019n debyg fod daeargryn felarfer yn para rhwng 3 a 5 munud, ac erbyn sylwi beth sy\u2019n digwydd does dim llawer o gyfle i symud yn bell, felly mae\u2019n well ceisio amddiffyn dy hun oddi wrth unrhyw ddodrefn all gwympo neu ffenestri a all dorri, a trio dod o hyd i fwrdd cadarn i guddio oddi tanno."}, {"text_idx": "#000017", "text": "Dydw i ddim wedi teimlo daeargryn gryf iawn eto, gan fod mwy wedi bwrw gogledd y wlad, yn ardal y brifddinas Santiago, nag yn y de y flwyddyn hon. Bu tri dirgryniad (daeargryn wan) yn gynharach fis yma yn ystod y nos, ond gan bo fi\u2019n cysgu mor drwm deimles i ddim byd ! Hyd yn hyn does dim dull hollol effeithiol o ragweld pryd fydd daeargryn yn digwydd, ond mae\u2019n bosib rhagweld os fydd tsunami yn bwrw\u2019r arfordir, sydd yn lwcus i fi, gan fod Valdivia ar lan afon ac ond rhyw 4 milltir o fo\u0302r y Pasifig (y mo\u0302r tawel) ac yn ardal sydd wastad dan fygythiad os ddaw tsunami."}, {"text_idx": "#000018", "text": "Ers bod yma mae pawb wedi bod yn argymell i fi ddilyn gwefannau a rhwydweithiau sy\u2019n rhoi gwybodaeth am y daeargrynfeydd sydd wedi digwydd a\u2019r bobl sydd wedi eu heffeithio a\u2019u niweidio, ac sy\u2019n anfon rhybuddion am unrhyw tsunami all fod ar ei ffordd a chyfarwyddiadau am ba gyfeiriad i ddianc pan fo angen. Twitter erbyn hyn yw\u2019r ffordd hawsaf o ddilyn y diweddariadau yma a gweld os oes unrhywun o fy ffrindiau sydd yn rhannau eraill Chile wedi eu heffeithio. Do\u2019n i ddim wedi ystyried cyn hyn y bydde Twitter yn medru bod o ddefnydd mor ymarferol a phwysig i\u2019n niogelwch, a fi\u2019n teimlo\u2019n eitha lwcus i fyw mewn oes ble mae gwybodaeth fel hyn mor hawdd i ddod ar ei draws."}, {"text_idx": "#000019", "text": "Er bo fi\u2019n gwbod pa mor beryglus ma nhw\u2019n medru bod, ac y bydde pob ffrind chilenaidd sydd gyda fi yn damio fi am ddweud hyn, mae na ran ohona i sy\u2019n ysu i deimlo daeargryn mawr tra bo fi\u2019n byw yma, er mwyn deall am beth mae nhw\u2019n siarad a theimlo pw\u0302er y tir... 7 mis arall yma, felly croesi bysedd!"}, {"text_idx": "#000022", "text": "(English) Year Abroad in France (LingoMap)"}]